Toerisme bloei a.g.v 'irrasionele' inperkingsregulasies - Solidariteit WêreldSolidariteit Wêreld
Tuis › Soldeer › Toerisme bloei a.g.v ‘irrasionele’ inperkingsregulasies
Toerisme bloei a.g.v ‘irrasionele’ inperkingsregulasies
City Press berig dat groot rolspelers in die land se gasvryheidsbedryf hande gevat het om by die regering te pleit om die ekonomie oop te stel aangesien duisende werksgeleenthede in gevaar is en sakeondernemings besig is om onder te gaan.
Ongeveer 400 000 werksgeleenthede in die toerismebedryf het reeds verlore gegaan sedert die nasionale staat van inperking in Maart ingestel is. Volgens berigte verloor die bedryf R750 miljoen se inkomste per dag.
Sommige toerisme-ondernemings het permanent gesluit terwyl ander oor die afgelope vier maande duisende personeellede moes aflê weens die nasionale staat van inperking. Die uitvoerende hoof van die Toerisme-sakeraad van Suid-Afrika, Tshifhiwa Tshivhengwa, sê die bedryf sal eers kan herstel wanneer die land weer oopgestel word, en dat bestuurslui in die bedryf sê dat 60% tot 80% van hul werkers afgelê kan word. Volgens hom moet die bedryf vir vakansiereise oopgestel word en dit kan gedoen kan word sonder om roekeloos op te tree. Hy het daarop gewys dat dit tans eintlik ʼn valse oopstelling is, aangesien mense hotelle mag gebruik wanneer hulle vir sake reis, maar nie vir ontspanning nie.
Oupa Pilane van die Suider-Afrikaanse Toerismedienstevereniging (SATSA) sê die bedryf is op sy knieë gedwing weens die regering se irrasionele besluite. Hy het opgemerk dat hulle nie kan verstaan waarom die regering meer as R10 miljard toewys om SAL te red nie, terwyl die toerismesektor wat aan meer as 1,5 miljoen mense werk gee en hulle onderhou, opgeoffer word.
Die minister van samewerkende regering en tradisionele sake, Nkosazana Dlamini-Zuma, se woordvoerder sê die departement is nie gekant teen samesprekings om ʼn oplossing vir die pad vorentoe te vind vir die toerisme-, alkohol- en tabaksektore nie. Intussen is die departement van toerisme besig met ʼn omvattende studie oor die impak van Covid-19 op verwante subsektore.